Karlsen hentet Claudio Ranieri til Monaco
Karlsen ble i mars ansatt for å bidra til å løfte den tidligere Champions League-finalisten tilbake til øverste nivå i fransk fotball. Marco Simone fikk sparken som manager etter åttendeplassen denne sesongen, og nå har Karlsen og Monaco sikret seg Claudio Ranieri, med en fortid i blant annet Valencia, Chelsea, Juventus, Roma og Inter, som ny sjef, skriver klubben på sin hjemmeside. Ranieri skrev under en toårskontrakt med opsjon på ytterligere ett år. Han vil bli presentert på en pressekonferanse torsdag hvor også Karlsen og administrerende dirketør Filips Dhondt vil være tilstede. Før Karlsen byttet til Ligue 2-klubben fra fyrstedømmet, har Karlsen jobbet som speider for klubber som Hannover, Zenit St. Petersburg og Bayer Leverkusen, i tillegg til å ha vært innom samme sportsdirektør-jobben i Fredrikstad. Monaco lå helt sist på tabellen før nyttår, men etter at den styrtrike russeren Dmitrij Rybolovlev ble hovedaksjonær i klubben, har pilen pekt oppover. Han har forpliktet seg til å spytte inn minimum 100 millioner euro de neste fire årene. PS! Thorstein Helstad spilte for Monaco denne sesongen, men er på vei vekk og ble tidligere i sommer linket til LSK.
Tor-Kristian Karlsen (37) har en sentral rolle i gjenreisningen av Monaco. Nå har sportsdirektøren sikret seg meritterte Claudio Ranieri (60).